Jelgavā, 2021.gada 23.septembrī (prot. Nr.14, 2p.)

**JELGAVAS VALSTSPILSĒTAS PAŠVALDĪBAS 2021.GADA 23.SEPTEMBRA**

**SAISTOŠIE NOTEIKUMI NR.21-20**

**“BRĪVPRĀTĪGĀS INICIATĪVAS PABALSTI JELGAVAS VALSTSPILSĒTAS PAŠVALDĪBĀ”**

*Izdoti saskaņā ar likuma “*[*Par pašvaldībām*](https://m.likumi.lv/ta/id/57255-par-pasvaldibam)*"*

[*43.panta*](https://m.likumi.lv/ta/id/57255-par-pasvaldibam#p43)*trešo daļu*

**I. Vispārīgie jautājumi**

1. Saistošie noteikumi (turpmāk – noteikumi) nosaka brīvprātīgās iniciatīvas pabalstu veidus, apmēru, piešķiršanas un izmaksas kārtību Jelgavas valstspilsētas pašvaldībā.
2. Noteikumu izpratnē brīvprātīgās iniciatīvas pabalsti Jelgavas valstspilsētas pašvaldībā ir Jelgavas valstspilsētas pašvaldības pabalsti, kurus piešķir, neizvērtējot mājsaimniecības materiālo situāciju, lai nodrošinātu materiālo atbalstu noteiktai iedzīvotāju mērķa grupai vai personai svarīgos dzīves periodos, vai personas aktuālās problēmas risināšanai.
3. Noteikumos lietotie termini:
	1. **apliecinošie dokumenti un izziņas** – rakstiska informācija, kas apliecina mājsaimniecības tiesības saņemt brīvprātīgās iniciatīvas pabalstu, kā arī saņemtā pabalsta izlietošanu atbilstoši paredzētajam mērķim (kvīts, čeks, kredītiestādes maksājumu vai pasta norēķinu sistēmas konta pārskats un citi);
	2. **iesniedzējs -** viena no mājsaimniecības pilngadīgajām personām, kura noteikumos noteiktajā kārtībā vēršas Jelgavas valstspilsētas pašvaldības iestādē “Jelgavas sociālo lietu pārvalde” (turpmāk – JSLP) pabalsta saņemšanai.
	3. **speciālists** – persona, kura ir darba tiesiskajās attiecībās ar Jelgavas valstspilsētas pašvaldības vispārējās izglītības iestādi vai ar Jelgavas valstspilsētas pašvaldības izglītības iestādi "Jelgavas Amatu vidusskola" par pedagoģiskā darba veikšanu.
4. Brīvprātīgās iniciatīvas pabalstus piešķir mājsaimniecībai, kura savu pamata dzīvesvietu deklarējusi Jelgavas valstspilsētas administratīvajā teritorijā.
5. Lai saņemtu brīvprātīgās iniciatīvas pabalstus, izņemot vienreizēju pabalstu bērna piedzimšanas gadījumā, iesniedzējs, uzrādot personu apliecinošu dokumentu, iesniedz JSLP iesniegumu, kā arī citus dokumentus, kas noteikumos noteikti attiecīgā pabalsta saņemšanai. Lai saņemtu vienreizēju pabalstu bērna piedzimšanas gadījumā, iesniedzējs iesniedz iesniegumu JSLP vai Jelgavas valstspilsētas pašvaldības administrācijas Administratīvās pārvaldes Klientu apkalpošanas centrā, vai Jelgavas valstspilsētas pašvaldības administrācijas Dzimtsarakstu nodaļā.
6. Lēmumu par brīvprātīgās iniciatīvas pabalsta, izņemot noteikumu 12.13. un 12.14.apakšpunktā noteikto pabalstu, piešķiršanu vai atteikumu to piešķirt pieņem ar JSLP vadītāja rīkojumu izveidota JSLP Pabalstu piešķiršanas darba grupa ne vēlāk kā mēneša laikā no dienas, kad saņemts iesniegums un noteikumos noteiktie un JSLP pieprasītie dokumenti. Lēmumu par noteikumu 12.13. un 12.14.apakšpunktā noteiktā brīvprātīgās iniciatīvas pabalsta piešķiršanu vai atteikumu to piešķirt pieņem JSLP vadītājs ne vēlāk kā 10 darbdienu laikā no dienas, kad saņemts iesniegums un noteikumos noteiktie un JSLP pieprasītie dokumenti.
7. JSLP brīvprātīgās iniciatīvas pabalstus, izņemot noteikumu 12.13. un 12.14.apakšpunktā noteikto pabalstu,  izmaksā pēc JSLP Pabalstu piešķiršanas darba grupas lēmuma pieņemšanas līdz kārtējā mēneša 15. vai 30.datumam. Noteikumu 12.13. un 12.14.apakšpunktā noteiktos brīvprātīgās iniciatīvas pabalstus izmaksā 3 darbdienu laikā pēc JSLP vadītāja lēmuma pieņemšanas.
8. Noteikumu 12.3. – 12.6., 12.9.apakšpunktā noteikto brīvprātīgās iniciatīvas pabalstu piešķir ar nākamā mēneša 1.datumu pēc mēneša, kad pieņemts JSLP Pabalstu piešķiršanas darba grupas lēmums.
9. Noteikumu 12.3. – 12.6.apakšpunktā noteiktais pabalsts netiek piešķirts, ja šim mērķim jau ir piešķirts papildu sociālās palīdzības pabalsts atsevišķu izdevumu apmaksai.
10. JSLP Pabalstu piešķiršanas darba grupai ir tiesības atteikt piešķirt brīvprātīgās iniciatīvas pabalstu vai atcelt lēmumu par brīvprātīgās iniciatīvas pabalsta piešķiršanu pilnībā vai daļēji, ja iesniedzējs bez pamatota iemesla nepilda kādu no noteikumu 11.punktā noteiktajiem pienākumiem.
11. Iesniedzēja pienākums ir:
	1. iesniegt apliecinošus dokumentus un izziņas, kuri noteikti noteikumos un kurus JSLP pieprasa lēmuma pieņemšanai;
	2. atļaut apsekot dzīvesvietu, ja tas ir nepieciešams lēmuma pieņemšanai;
	3. nekavējoties ziņot par izmaiņām apstākļos, kuri bija par pamatu brīvprātīgās iniciatīvas pabalsta saņemšanai;
	4. sadarboties ar sociālā darba speciālistu.

**II. Brīvprātīgās iniciatīvas pabalstu veidi**

1. Brīvprātīgās iniciatīvas pabalstu veidi Jelgavas valstspilsētas pašvaldībā ir:
	1. vienreizējs pabalsts bērna piedzimšanas gadījumā;
	2. pabalsts transporta izdevumu segšanai ģimenei, kurā vienās dzemdībās dzimuši trīs un vairāk bērni;
	3. pabalsts ēdināšanas pakalpojuma apmaksai pirmsskolas izglītības iestādē;
	4. pabalsts ēdināšanas pakalpojuma apmaksai vispārējās izglītības iestādē;
	5. pabalsts ēdināšanas pakalpojuma apmaksai 5. – 6.klases izglītojamajam;
	6. pabalsts profesionālās ievirzes izglītības programmas dalības maksas segšanai;
	7. pabalsts personas ar invaliditāti līdz 18 gadu vecuma sasniegšanai ar smagiem funkcionāliem traucējumiem aprūpei;
	8. pabalsts īrētās dzīvojamās telpas apmaksai speciālistam;
	9. pabalsts valstspilsētas sabiedriskā transporta braukšanas maksas segšanai;
	10. ikgadējs pabalsts rehabilitācijai Černobiļas atomelektrostacijas avārijas seku likvidēšanas dalībniekam;
	11. ikgadējs pabalsts politiski represētai personai;
	12. ikgadējs pabalsts veselības uzlabošanai personai, kurai ir 100 un vairāk gadu;
	13. vienreizējs pabalsts personai, atbrīvojoties no brīvības atņemšanas iestādes;
	14. apbedīšanas pabalsts.

**III. Vienreizējs pabalsts bērna piedzimšanas gadījumā**

1. Vienreizējo pabalstu bērna piedzimšanas gadījumā (turpmāk III. nodaļā – piedzimšanas pabalsts) 72,00 *euro* apmērā par bērnu, kuram ir piešķirts personas kods, piešķir vienam no vecākiem (aizbildnim), kurš savu pamata dzīvesvietu un bērna dzīvesvietu ir deklarējis Jelgavas valstspilsētas administratīvajā teritorijā vienā mājsaimniecībā.
2. Ja ģimenē vienās dzemdībās piedzimst vairāki bērni, neizmaksājot noteikumu 13.punktā noteikto piedzimšanas pabalstu, piešķir piedzimšanas pabalstu:
	1. 1423,00 *euro* apmērā, ja piedzimst 2 bērni vienās dzemdībās;
	2. 2846,00 *euro* apmērā, ja piedzimst 3 un vairāk bērnu vienās dzemdībās.
3. Piedzimšanas pabalstu var pieprasīt sešu mēnešu laikā no bērna piedzimšanas dienas.
4. Piedzimšanas pabalstu nepiešķir, ja bērnam ir piemērota kāda no ārpusģimenes aprūpes formām.
5. Piedzimšanas pabalstu pārskaita iesniedzēja iesniegumā norādītajā kredītiestādes maksājumu vai pasta norēķinu sistēmas kontā.

**IV. Pabalsts** **transporta izdevumu segšanai ģimenei, kurā vienās dzemdībās dzimuši trīs un vairāk bērni**

1. Ikmēneša pabalstu transporta izdevumu segšanai ģimenei, kurā vienās dzemdībās dzimuši trīs un vairāk bērni (turpmāk IV. nodaļā – pabalsts) 43,00 *euro* apmērā piešķir katram bērnam līdz 3 gadu vecumam.
2. Pabalstu pārskaita iesniedzēja iesniegumā noradītajā kredītiestādes maksājumu vai pasta norēķinu sistēmas kontā.

**V. Pabalsts ēdināšanas pakalpojuma apmaksai pirmsskolas izglītības iestādē**

1. Pabalstu ēdināšanas pakalpojuma apmaksai pirmsskolas izglītības iestādē (turpmāk V. nodaļā – pabalsts) izglītojamajam no daudzbērnu ģimenes piešķir par faktiski saņemto ēdināšanas pakalpojumu kalendārajā gadā, nepārsniedzot 50,00 *euro* mēnesī.
2. Pabalstu par faktiski saņemto ēdināšanas pakalpojumu pārskaita ēdināšanas pakalpojuma sniedzēja kredītiestādes maksājumu kontā.

**VI. Pabalsts ēdināšanas pakalpojuma apmaksai vispārējās izglītības iestādē**

1. Pabalstu ēdināšanas pakalpojuma apmaksai vispārējās izglītības iestādē (turpmāk VI. nodaļā – pabalsts) izglītojamajam no daudzbērnu ģimenes kārtējā mācību gadā piešķir:
	1. izglītojamajam 100% apmērā no apstiprinātā Jelgavas valstspilsētas pašvaldības iestādes “Jelgavas izglītības pārvalde” ēdināšanas pakalpojuma maksas apmēra;
	2. izglītojamajam, kurš apgūst obligāto pirmsskolas izglītības programmu (sagatavošana pamatizglītības ieguvei), nepārsniedzot 50,00 *euro* mēnesī.
2. Pabalstu par faktiski saņemto ēdināšanas pakalpojumu pārskaita ēdināšanas pakalpojuma sniedzēja kredītiestādes maksājumu kontā.

**VII. Pabalsts ēdināšanas pakalpojuma apmaksai 5.–6.klases izglītojamajam**

1. Pabalstu ēdināšanas pakalpojuma apmaksai 5-6.klases izglītojamajam (turpmāk VII.nodaļā – pabalsts) 20% apmērā no ēdināšanas pakalpojuma maksas vispārējās izglītības iestādē piešķir Jelgavas valstspilsētas pašvaldības dibinātas vispārējās izglītības iestādes 5.–6.klases izglītojamajam kārtējā mācību gadā.
2. Pabalstu par faktiski saņemto ēdināšanas pakalpojumu pārskaita ēdināšanas pakalpojuma sniedzēja kredītiestādes maksājumu kontā.

**VIII. Pabalsts profesionālās ievirzes izglītības programmas dalības maksas segšanai**

1. Pabalstu izglītības iestādes profesionālās ievirzes programmas dalības maksas segšanai (turpmāk VIII.nodaļā – pabalsts), nepārsniedzot 15,00 *euro* mēnesī piešķir kārtējā mācību gadā izglītojamajam no daudzbērnu ģimenes, kurš apgūst profesionālās ievirzes izglītības programmu, izņemot izglītojamos, kuri atbrīvoti no dalības maksas saskaņā ar normatīvajiem aktiem.
2. Pabalstu pārskaita izglītības pakalpojuma sniedzēja kredītiestādes maksājumu kontā.

**IX. Pabalsts personas ar invaliditāti līdz 18 gadu vecuma sasniegšanai ar smagiem funkcionāliem traucējumiem aprūpei**

1. Ikmēneša pabalstu 143,00 *euro* apmērā kalendārajā gadā piešķir personas ar invaliditāti līdz 18 gadu vecuma sasniegšanai (turpmāk – persona ar invaliditāti) aprūpei (turpmāk IX.nodaļā – pabalsts), ja persona ar invaliditāti atbilst:
	1. visiem turpmāk norādītajiem kritērijiem:
		1. Veselības un darbspēju ekspertīzes ārstu valsts komisija ir noteikusi medicīniskās indikācijas īpašas kopšanas nepieciešamībai;
		2. ir smagi garīgas veselības vai smagi garīgās attīstības traucējumi;
		3. ir kustību un balsta aparāta slimība ar izteiktiem pārvietošanās traucējumiem;
	2. un vienam no papildu kritērijiem:
		1. no pusotra gada līdz 7 gadu vecuma sasniegšanai veselības stāvokļa un izglītības pakalpojuma pieejamības dēļ nespēj apmeklēt pirmsskolas izglītības iestādi un ar Jelgavas valstspilsētas pedagoģiski medicīniskās komisijas atzinumu ir ieteikts nodrošināt individuālo mājas apmācību;
		2. no 7 līdz 18 gadu vecuma sasniegšanai veselības stāvokļa dēļ nespēj apmeklēt izglītības iestādi un ar Jelgavas valstspilsētas pedagoģiski medicīniskās komisijas atzinumu ir ieteikts nodrošināt individuālo mājas apmācību.
2. Pabalsta saņemšanai papildus noteikumu 5.punktā noteiktajam personas ar invaliditāti likumiskais pārstāvis, izņemot bērna vecāku, iesniedz apliecinājumu par tiesībām pārstāvēt bērnu.
3. JSLP pieprasa informāciju no Jelgavas valstspilsētas pašvaldības iestādes "Jelgavas izglītības pārvalde" par noteikumu 28.2.apakšpunktā noteikto.
4. Pabalsta izmaksu pārtrauc, ja:
	1. beidzas termiņš, uz kuru noteikta invaliditāte;
	2. beidzas termiņš, uz kuru noteiktas medicīniskās indikācijas īpašas kopšanas nepieciešamībai;
	3. uzsākta izglītības ieguve izglītības iestādē;
	4. nav sniegts Jelgavas valstspilsētas pedagoģiski medicīniskās komisijas atzinums par individuālo mājas apmācību;
	5. ir sasniegta pilngadība.
5. Pabalstu pārskaita iesniedzēja iesniegumā noradītajā kredītiestādes maksājumu vai pasta norēķinu sistēmas kontā.

**X. Pabalsts īrētās dzīvojamās telpas apmaksai speciālistam**

1. Pabalstu īrētās dzīvojamās telpas apmaksai speciālistam (turpmāk X.nodaļā – pabalsts) piešķir, ja speciālists atbilst visiem turpmāk norādītajiem kritērijiem:
	1. speciālists ir noslēdzis darba līgumu par pedagoģiskā darba veikšanu ar Jelgavas valstspilsētas pašvaldības izglītības iestādi;
	2. speciālists ir noslēdzis īres līgumu par citas personas, izņemot pašvaldību, īpašumā esošas dzīvojamās telpas īri, kura atrodas Jelgavas valstspilsētas administratīvajā teritorijā, un faktiski dzīvo īrētajā dzīvojamajā telpā;
	3. speciālista vai viņa laulātā īpašumā nav dzīvojamās telpas Jelgavas valstspilsētas administratīvajā teritorijā.
2. Pabalstu, nepārsniedzot 150,00 *euro* mēnesī, piešķir uz 10 mēnešiem vai uz īres līguma darbības laiku, ja tas ir īsāks par 10 mēnešiem, nepārsniedzot īres līgumā noteikto īres maksu.
3. Pabalsta saņemšanai speciālists papildus noteikumu 5.punktā noteiktajam iesniedz šādus dokumentus:
	1. darba līguma par pedagoģiskā darba veikšanu kopiju;
	2. īres līguma kopiju.
4. Pabalsta izmaksa pirms termiņa tiek pārtraukta, ja ir izbeigtas darba tiesiskās attiecības vai speciālistam tiek izīrēta pašvaldības dzīvojamā telpa, kurai ir noteikts kvalificētam speciālistam izīrējamās dzīvojamās telpas statuss.
5. Pabalstu pārskaita speciālista iesniegumā norādītajā kredītiestādes vai pasta norēķinu sistēmas maksājumu kontā.
6. Papildus noteikumu 7.punktā noteiktajam speciālista līdzdarbības pienākums ir vienu reizi 10 mēnešos uzrādīt JSLP apliecinošu dokumentu (kvīts, čeks, kredītiestādes maksājumu konta pārskats u.c.), kas noformēts uz speciālista vārda, par pabalsta izlietošanu tam paredzētajam mērķim.

**XI. Pabalsts valstspilsētas sabiedriskā transporta braukšanas maksas segšanai**

1. Pabalstu valstspilsētas sabiedriskā transporta braukšanas maksas segšanai (turpmāk XI.nodaļā – pabalsts) 100% apmērā no braukšanas maksas piešķir uz nenoteiktu laiku:
	1. pensionāram, nepārsniedzot 10 braucienus mēnesī;
	2. politiski represētai personai, nepārsniedzot 20 braucienus mēnesī.
2. Pabalsta saņemšanai papildus noteikumu 5.punktā noteiktajam iesniedzējs uzrāda attiecīgo sociālo statusu apliecinošu dokumentu (pensionāra vai politiski represētās personas apliecību).
3. Pabalstu pārskaita sabiedriskā transporta pakalpojuma sniedzēja kredītiestādes maksājumu kontā.

**XII. Ikgadējs pabalsts rehabilitācijai Černobiļas atomelektrostacijas avārijas seku likvidēšanas dalībniekam**

1. Ikgadējo pabalstu rehabilitācijai Černobiļas atomelektrostacijas avārijas seku likvidēšanas dalībniekam (turpmāk XII.nodaļā – pabalsts) 50,00 *euro* apmērā piešķir reizi kalendārajā gadā.
2. Pabalsta saņemšanai iesniedzējs papildus noteikumu 5.punktā noteiktajam uzrāda attiecīgo sociālo statusu apliecinošu dokumentu.
3. Atkārtoti pabalstu izmaksā līdz katra turpmākā gada 30.aprīlim.
4. Pabalstu pārskaita iesniedzēja iesniegumā norādītajā kredītiestādes maksājumu vai pasta norēķinu sistēmas kontā.

**XIII. Ikgadējs pabalsts politiski represētai personai**

1. Ikgadējo pabalstu politiski represētai personai (turpmāk XIII.nodaļā – pabalsts) 50,00 *euro*apmērā piešķir reizi kalendārajā gadā.
2. Pabalsta saņemšanai iesniedzējs papildu noteikumu 5.punktā noteiktajam uzrāda attiecīgo statusu apliecinošu dokumentu.
3. Atkārtoti pabalstu izmaksā līdz katra turpmākā gada 30.novembrim.
4. Pabalstu pārskaita iesniedzēja iesniegumā norādītajā kredītiestādes maksājumu vai pasta norēķinu sistēmas kontā

**XIV. Ikgadējs pabalsts veselības uzlabošanai personai, kurai ir 100 un vairāk gadu**

1. Ikgadējo pabalstu veselības uzlabošanai 150,00 *euro* apmērā reizi kalendārajā gadā piešķir personai, kurai ir 100 un vairāk gadu (turpmāk XIV.nodaļā – pabalsts).
2. Pabalstu piešķir, ja iesniegums saņemts ne vēlāk kā mēneša laikā no personas 100 gadu vecuma sasniegšanas dienas.
3. Atkārtoti pabalstu izmaksā personas dzimšanas dienā vai, ja noteiktais datums iekrīt brīvdienā, tad pabalstu izmaksā nākamajā darbdienā.
4. Pabalstu pārskaita iesniedzēja iesniegumā norādītajā kredītiestādes maksājumu vai pasta norēķinu sistēmas kontā vai izmaksā JSLP kasē.

**XV. Vienreizējs pabalsts personai, atbrīvojoties no brīvības atņemšanas iestādes**

1. Vienreizējo pabalstu personai, atbrīvojoties no brīvības atņemšanas iestādes (turpmāk XV.nodaļā – pabalsts) 50,00 *euro* apmērā piešķir personai, kura atbilst visiem turpmāk norādītajiem kritērijiem:
	1. ir atbrīvota no brīvības atņemšanas iestādes;
	2. pamata dzīvesvieta pirms ievietošanas brīvības atņemšanas iestādē bija deklarēta Jelgavas valstspilsētas administratīvajā teritorijā.
2. Pabalstu piešķir, ja iesniegums saņemts ne vēlāk kā mēneša laikā pēc personas atbrīvošanas no brīvības atņemšanas iestādes.
3. Iesniedzējs papildus noteikumu 5.punktā noteiktajam uzrāda Ieslodzījuma vietu pārvaldes izziņu par atbrīvošanu no brīvības atņemšanas iestādes vai tiesas nolēmumu. Gadījumos, kad iesniedzējs no brīvības atņemšanas iestādes atbrīvots citā valstī, viņš iesniedz attiecīgās valsts kompetentās institūcijas izdotu izziņu, kas tulkota Latvijas Republikas valsts valodā.
4. Pabalstu pārskaita iesniedzēja iesniegumā norādītajā kredītiestādes maksājumu vai pasta norēķinu sistēmas kontā vai izmaksā JSLP kasē.

**XVI. Apbedīšanas pabalsts**

1. Apbedīšanas pabalstu 400,00 *euro* apmērā piešķir apbedīšanas izdevumu segšanai.
2. Apbedīšanas pabalstu piešķir gadījumos, ja:
	1. mirušais nav atpazīts;
	2. mirušais bijis deklarēts Jelgavas valstspilsētas administratīvajā teritorijā un Valsts sociālās apdrošināšanas aģentūra (turpmāk – VSAA):
		1. nav piešķīrusi apbedīšanas pabalstu;
		2. piešķīrusi pabalstu, kas ir mazāks par noteikumos noteikto apbedīšanas pabalsta apmēru.
3. Ja VSAA piešķirtais apbedīšanas pabalsts ir mazāks par noteikumos noteikto apbedīšanas pabalstu, tad pabalsts tiek izmaksāts tādā apmērā, lai segtu starpību starp noteikumos noteikto un VSAA piešķirto pabalstu.
4. Tiesības pieprasīt apbedīšanas pabalstu ir personai, kura uzņemas apbedīšanu.
5. Apbedīšanas pabalstu pārskaita apbedīšanas pakalpojuma sniedzēja kredītiestādes maksājumu kontā.

**XVII. Lēmuma par brīvprātīgas iniciatīvas pabalsta piešķiršanu vai atteikumu to piešķirt paziņošanas, apstrīdēšanas un pārsūdzēšanas kārtība**

1. JSLP vadītāja vai Pabalstu piešķiršanas darba grupas lēmumu par brīvprātīgās iniciatīvas pabalsta piešķiršanu vai atteikumu to piešķirt JSLP paziņo iesniedzējam [Paziņošanas likum](https://likumi.lv/ta/id/212499-pazinosanas-likums)ā noteiktajā kārtībā.
2. JSLP vadītāja vai Pabalstu piešķiršanas darba grupas pieņemto lēmumu par brīvprātīgās iniciatīvas pabalsta piešķiršanu vai atteikumu to piešķirt var apstrīdēt Jelgavas valstspilsētas domē viena mēneša laikā no lēmuma spēkā stāšanās dienas, iesniedzot iesniegumu JSLP, Pulkveža Oskara Kalpaka ielā 9, Jelgavā, LV-3001. Jelgavas valstspilsētas domes lēmumu var pārsūdzēt Administratīvajā rajona tiesā normatīvajos aktos noteiktajā kārtībā.

**XVIII. Noslēguma jautājumi**

1. Noteikumi piemērojami ar 2021.gada 1.oktobri.
2. Pabalsti, kuri personai ir piešķirti līdz 2021.gada 30.septembrim uz periodu līdz 2021.gada 31.decembrim, tiek izmaksāti līdz 2021.gada 31.decembrim.

Domes priekšsēdētājs A.Rāviņš